Kampsbaai-moord: Kroegman getuig oor Novella se ‘bisarre gedrag’Diego Novella wat van die moord op Gabriela Alban verdink word (Foto: Courtney Africa/ANA) Die kroegman by die Camps Bay Retreat-hotel waar die Amerikaner Gabriela Alban vermoor is, het Maandag in die Wes-Kaapse hooggeregshof die beskuldigde, Diego Novella, se “bisarre gedrag” in die vroeë oggendure van 29 Julie 2015 beskryf. Novella, die Guatemalaanse man wat van die moord op die 39-jarige Gabriela Alban aangekla word, het volgens Jean Nyabenda, die Franssprekende Burundese kroegman, dié oggend teen 01:00 vir 15 minute na hom gesit en staar, ŉ kitaarspeler nagemaak en op en af geloop en gedans. “Ek het gedink daar is miskien iets fout met die ou,” het Nyabenda gesê. Novella is op 29 Julie 2015 in hegtenis geneem nadat Gabriela se liggaam in hul hotelkamer by die luukse hotel in Kampsbaai aangetref is. Personeel van die hotel het die middag in die deurmekaar kamer op haar liggaam afgekom. Sy is met ŉ stomp voorwerp in die gesig geslaan en dit het gelyk of sy gewurg is. Sy het ook merke op haar arms gehad soos sy haarself verdedig het. Novella was nie in die hotelkamer nie, maar is later dieselfde dag in hegtenis geneem. Hy is na die Valkenberg-hospitaal gestuur vir sielkundige waarneming, waar ŉ paneel bevind het hy het “verminderde aanspreeklikheid” gehad as gevolg van dwelmgebruik. Nyabenda het getuig hy was verbaas toe Novella die betrokke oggend vir byna 15 minute vir hom gestaar het terwyl hy agter die ontvangstoonbank gesit het. “Ek het nie met hom gepraat nie, maar heeltyd myself afgevra, hoekom kyk hy so vir my?” Hy het gesê Novella het ŉ mengeldrankie bestel en heen en weer in die ontvangsarea geloop. Toe twee ander werkers van die hotel, in die hof slegs Sarah en Diana genoem, ŉ paar ure later opdaag, het Nyabenda vir hulle gesê Novella het nog nie geslaap nie. Sarah het glo aan Novella gesê hy moet slaap inkry. Novella het glo geantwoord: “Wat is slaap? Nee, ek kan nie gaan slaap nie, vir my is slaap niks!” Nyabenda het gesê hy kon nie verstaan hoekom Novella betaal het vir ŉ kamer, maar toe voor die ontvangsarea op die vloer geslaap het nie. “Dit het my laat wonder, hoekom tree die man so op? Dit is wat my laat dink het iets is fout met hom – sy gedrag.” Novella, ’n lid van ŉ prominente en welgestelde Guatemalaanse familie, het in hofdokumente Gabriela se dood as “verwoestend” beskryf. “Ek het, tot nou toe, ure lank in pyn en angs aan haar bly dink,” het hy geskryf. Die hof het verlede maand gehoor dat Novella cannabis-olie en Sceletium geneem het voordat die moord gepleeg is. Sy verdediging sal aanvoer dat hy nie ten volle aanspreeklik gehou kan word nie omdat hy bedwelmd was. Novella voer aan hy kan glad nie onthou dat hy Alban vermoor het nie en ontken dat hy die intensie gehad het om haar te vermoor. “Ten tyde van die voorval was ek in ŉ abnormale psigiese toestand as gevolg van die middele wat ek geneem het. Die middele het ŉ teen-inhiberende effek op my gehad en ek het abnormaal gereageer,” het Novella in sy pleitverduideliking gesê. Novella het Alban bygestaan toe sy na Suid-Amerika wou terugkeer nadat sy ŉ paar maande in Los Angeles deurgebring het vir mediese behandeling. Alban is in 2014 verkeerdelik gediagnoseer met Addison se siekte en steroïde is aan haar voorgeskryf. Sy het aan uitputting, ŉ verlies aan ambisie, pyn en slapeloosheid gely en dit wou voorkom of die medikasie “haar siektes en probleme vererger het”. Alban se ouers, Howdy Kabrins en Doris Weitz, het saam met hul onderskeie lewensmaats van Suid-Amerika in Suid-Afrika aangekom aan die begin van die verhoor. Hulle het Maandag moeg gelyk. Die verhoor duur voort. Lees alle vorige berigte oor Gabriela Alban op Maroela Media.